Go swana le Jesu, ba bantši lehono ba ile ba kgodišega ka morago ga gore ba bone kamoo Modimo a ilego a arabela ka gona ge ba kgopela gore a ba thuše go dira diphetho tše bohlale. Regina, wa kua Philippines, o hlalosa mathata a fapafapanego ao a ilego a lebeletšana le ona, a bjalo ka go itlhokomela le go hlokomela ba lapa la gagwe ka morago ga lehu la monna wa gagwe, go lahlegelwa ke mošomo le go thatafalelwa ke go godiša bana ba gagwe. Ke’ng seo se mo thušitšego go dira diphetho tše bohlale? O re: “Ke ithekga ka thušo ya Jehofa ka go rapela.” Kwabena, wa kua Ghana, o hlalosa lebaka leo a ilego a kgopela Modimo gore a mo thuše ka gore: “Ke ile ka lahlegelwa ke mošomo wo o nago le tšhelete e ntši wa tša go aga.” Ge a bolela mabapi le ge a be a nagana ka seo a ka se dirago, o re: “Ke ile ka dula ke rapelela tlhahlo ya Jehofa gore ke dire phetho ya maleba.” O oketša ka gore: “Ke tloga ke nagana gore Jehofa o ile a nthuša go kgetha modiro woo o nthušago gore ke itlhokomele moyeng le nameng.” Le wena o ka hwetša tlhahlo ya Modimo ka go rapelela dilo tšeo di ka kgomago tswalano ya gago le yena.